नन्दू : दिक्खेया इस कुड़ी दा तरारा ! हरे राम, हरे राम ! “औने दा खर्च ते तुसें लोड़दा नईं....जे लोड़ पौग तां खत पाएओ भेजी देंग।” ऐसियां पिप्पलीं बरूरदी जन्दी ऐ गल्लें कन्ने जे जित्थें 2 छोन उत्थे गै जाला पंई जा। औं एदा मामा ते ऐ मेरी भनेई औं पुच्छनां, भलिये लोके तूं मेरा स्वातम नीं सेई ?औं ते होआ सुदाई-मूड़ पर तूं ते पढ़ी लिखी दी ए, चतर-सयानी मूंढ़ पर तूं ते पढ़ी लिखी दी ए, चतर-सयानी ए। इक जना मूढ़ता करै तां उसी धिक्के देइये डडला रलकाने च के चतराई ऐ ? तुऐं दस्स बड़ दवता, ऐ कोई चतराई एदे च ? ऐ ? आखदी ऐ नाना होरें इसी डडला रलकाया हा जेड़ा उनें कप्तानें कन्ने इसी ब्याही दित्ता हा। चलो उआं मै सेई, पर भलिय़े लोके, बदला हुन तूं मेरे कन्ने लै करनीं। धिकके मारी-मारी ग्रां थमां कड्डा करनी। भ। पुच्छो तीर्थें जाइयै में भुक्खे मरना ऐ ? ओदे कोला ते चगा ऐ जे इत्थ गै कटारा घाइयै आतमहत्या करी लैं। की बड़ देवता ? चेता ऐ नां तुगी ? तुगी बचाने आस्तै बी में इक बारी कटारा घाइयै मरने दी गल्ल आखी ही ते तुगी ठेकेदारें दे कुहाड़ कोला बचाई लैता हा। ओ हो-हो ! नन्दू ढकालिया ! तुम्मी अपने जमाने चकोई चीज हा, पर इस कुड़ी ने तुगी कक्खें कोला बी हौला करी टकाया ऐ। चेता रक्खेओ ग्रां आलेओ, मिम्मी जैलदारा दा पुत्तर आं, कटारा खांग तां अपने गै बेह्‌ड़ै....हां...(उट्ठियै चलदे चलदे) अपने गै बेह्‌ड़ै, हां अपने गै बेह्‌ड़े। (थोड़ा चिर चुप छाई रौहन्दी ऐ)